
איתכפיא או איתהפכא?
אורי מייטליס

שיח לשבת כי-תצא
כִּי-תֵצֵא לַמִּלְחָמָה, עַל-אֹיְבֶיךָ; וּנְתָנוֹ ה' אֱלוֹהֶיךָ, בְּיָדֶךָ--וְשָׁבִיתָ שִׁבְיוֹ. וְרָאִיתָ, בַּשִּׁבְיָה, אֵשֶׁת, יְפַת-תֹּאַר; וְחָשַׁקְתָּ בָהּ, וְלָקַחְתָּ לְךָ לְאִשָּׁה. וַהֲבֵאתָהּ, אֶל-תּוֹךְ בֵּיתֶךָ; וְגִלְּחָה, אֶת-רֹאשָׁהּ, וְעָשְׂתָה, אֶת-צִפָּרְנֶיהָ. וְהֵסִירָה אֶת-שִׂמְלַת שִׁבְיָהּ מֵעָלֶיהָ, וְיָשְׁבָה בְּבֵיתֶךָ, וּבָכְתָה אֶת-אָבִיהָ וְאֶת-אִמָּהּ, יֶרַח יָמִים; וְאַחַר כֵּן תָּבוֹא אֵלֶיהָ, וּבְעַלְתָּהּ, וְהָיְתָה לְךָ, לְאִשָּׁה. וְהָיָה אִם-לֹא חָפַצְתָּ בָּהּ, וְשִׁלַּחְתָּהּ לְנַפְשָׁהּ, וּמָכֹר לֹא-תִמְכְּרֶנָּה, בַּכָּסֶף; לֹא-תִתְעַמֵּר בָּהּ, תַּחַת אֲשֶׁר עִנִּיתָהּ.
 
"לא דברה התורה אלא כנגד יצר הרע", כך מסבירים חז"ל את פרשת אשת יפת תואר.

ננסה בעזרת דרשה חסידית, שלכאורה חורגת מן פשט הפרשה, לשפוך מעט אור על פשט הפרשה. וגם אם ביצר הרע עוסקים אנו כאן, ננסה לקרב לאותו היצר מעט מפעולת ה"אתהפכא" בדרך לעבודת ה' של "בכל לבבך", היא העבודה ב"שני יצריך".

"כבר בארתי בשם אא"ז זללה"ה [=הבעש"ט] כי המחשבות זרות הבאים לאדם, [הוא] כי מתאוה הניצוץ הקדוש שבתוך אותיות המחשבה הזרה לתיקון ולהעלותו לשורשו ולתקנו, וכל המחשבות זרות בעולמות העליונים, האותיות הם אורות צחות אלא שירדו למעמקים ונתלבשו בלבושים צואים כמו שביאר אא"ז זללה"ה "והסיר את שמלת שביה מעליה וכו'", שלא ליקח אותם בלבושין המגואלין רק יראה להסיר ולהפריד מהם הלבושים הצואים ואז יאירו כשחר אורם."

רבי משה חיים אפרים מסאדילקוב מביא בשם סבו, הבעל שם טוב, שפרשת אשת יפת תואר רומזת לעבודה החסידית המדוברת רבות בספרי החסידות, של "העלת מחשבות זרות". כשנופלת לאדם מחשבה זרה, מחשבה בלתי רצויה, אל יתעלם האדם ממנה אלא יתעלה ממנה. לא יסירנה האדם ממוחו וליבו אלא יאחוז בה ויבררנה. יפריד האדם מן המחשבה הסוררת את לבושיה הצואים, את הדברים שאינם טהורים ואינם רצויים, וימצא האדם את הניצוץ הקדוש שמחייה את המחשבה הזו. וכשימצאנה האדם, ירתום את הניצוץ שחייה את אותה המחשבה, שכעת טהורה היא, לעבודתו את ה' ובכך יחזיר הניצוץ למקומו, אל הקדושה. ע"פ פרשתנו, הסרת שמלת השביה מאשת יפת התואר לפני גמר תהליך לקיחתה לאשה, היא הסרת לבושי המחשבה הזרה, הקליפות, הטומאה, הכולאים ושובים את הגרעין הטהור והקדוש שלה המבקש להשתחרר ולשוב למקור חוצבו.

וכדי להמחיש מעט יותר את הנושא נביא את דבריו של הבעש"ט במקום אחר: 
"וכשהוא מבין באיזה ענין המחשבה, אם בתאוה הוא מעולם האהבה נפל, אם ביראה רעה הוא מעולם היראה, אם בגאוה הוא מעולם התפארת, וכן בשארי הדברים שכולם מז' ימי הבנין נפלו. וכשהוא מקשר אותם בהש"י באהבת הבורא וביראת הבורא הוא מחזיר אותם לשרשם, וכן בשאר מדות. כל מחשבה לפי המדה שנפלה הימנה הוא מקשר אותה לאותה המדה, והקליפות נופלים ונעשה הצירוף טוב."

בכל דבר רע, יש גרעין טוב שמחייהו. אם לדוגמה, עולה במחשבתו של אדם תאווה רעה, ידע שתאווה זו נפלה מעולם האהבה שכולו טוב, ואז ינצל את המומנטום שנותנת לו מחשבת אהבה פסולה זו כדי לאהוב אהבה שהיא נכונה, כשרה, וקדושה – אהבת בורא עולם.

ובדומה מביא רבי מנחם נחום מטשרנוביל בשם רבו – הבעש"ט:

"וזהו "ואיש אשר יקח את אחותו חסד הוא" כמבואר אצלנו... בשם הבעש"ט נשמתו בגנזי מרומים, כי האהבה המלובשת בעריות היא בחינת נובלות מן האהבה העליונה, בכדי שעל ידי זה יוכלו לבוא לאהבת ה'..."

בכל דבר רע, יש ניצוץ טוב, אלוקי, המחייהו. על רקע דברים אלו ובהטייה מסויימת של כיוונם, נחזור אל פשט הפרשה.

יוצא האדם למלחמה על אויביו. בתוך כל האלימות והגסות הכרוכות במלחמה, פוגש הוא אשת יפת תואר עדינה. חושק הוא בה. חשיקה זו אומנם פסולה היא, אך אם ליבו של אותו הלוחם מושך אותו לכיוון אהבה זו, יתכן וישנו משהו מהותי באותה אשה ובמהות זו החייל שלנו חפץ. אך ייתכן וכל זאת טעות, וכל מאוויו נתונים אך לקליפות שבדבר. כיצד ידע הלוחם האמיץ מהיכן נובעת תשוקתו לאשה זו? כיצד ידע האם משהו מהותי וטוב גורם לו להימשך לאשה היפה או שמא רק הקליפה החיצונית היא מקור המשיכה?

לכן אותו האדם מגלח את שערה הגולש, המסורק והיפה של אותה האשה, נותן לה לגדל את ציפורניה שעד כה עוצבו במדוייק כל כך, מחליף את שמלתה המפוארת לכדי בגד פשוט, משאירה למלאות את עיניה היפות בים של דמעות מרוב געגועים להוריה, וחיוכה הזוהר דועך אט אט לכדי תוגה רבה ועצב רב וכל זאת "כדי שתתנוול".

כעת יוכל אותו היוצא למלחמה לבחון את עצמו. אם משיכתו לאותה האשה למרות ניוול מסויים של חיצוניותה עדיין בתוקפה, כנראה שמהותה של האשה היא שקרצה לו כבר מהתחלה, ניצוץ חבוי בה היה שייך לו כבר מששת ימי בראשית, והיופי שמשך אותו כל כך, היה יופי אמיתי, חלק משלימות אין סופית – היא השלום שמשך אותו בתוך ים המלחמה. אך אם לא חפץ בה החייל לאחר תקופת בכיה, מסתבר למפרע שכל משיכתו היתה ליופי חיצוני, ולא לניצוץ קדוש ולמהות אמיתית שקראה לו. 

וכמו שלעיתים אדם חושק באשת יפת תואר אך בגלל יופיה וחיצוניותה , ולא חושק בה בגלל איזו מהות נסתרת או ניצוץ השייך לו ומוטל עליו להעלותו, כך גם לגבי המחשבות הזרות מסייג האדמו"ר הזקן את העלתן. לרוב, אומר בעל התניא – צריך פשוט להסיח את הדעת מן המחשבות הזרות ולפעול ב"איתכפיא", שפירושה לכפות את הרע – ולא לעבוד ב"איתהפכא", שהיא הפיכת הרע לטוב כפעולת ה"העלאה":

"ואפילו אם נופלים לו הרהורי תאוות ושאר מחשבות זרות בשעת העבודה בתורה או בתפילה בכוונה אל ישית לב אליהן אלא יסיח דעתו מהן כרגע. וגם אל יהי שוטה לעסוק בהעלאת המדות של המחשבה זרה כנודע כי לא נאמרו דברים ההם אלא לצדיקים שאין נופלים להם מחשבות זרות שלהם כ"א משל אחרים. אבל מי שנופל לו משלו מבחי' הרע שבלבו בחלל השמאלי איך יעלהו למעלה והוא עצמו מקושר למטה."

כפי שלפעמים המחשבה הזרה איננה בעצם זרה לאדם, כיוון ששייכת היא לאדם עצמו, שהרי היא מגיעה מיצרו שלו הרע – כך גם לעיתים לא איזו מהות קדושה של אשת יפת התואר היא סיבת המשיכה אליה אלא אך ורק יצרו הרע. 
� בהשראת דברים ששמעתי מהאומן ר' טוביה כץ.


� דברים כא, י - יד


� דגל מחנה אפרים, פרשת ויחי


� כתר שם טוב, רפז


� מאור עינים, פרשת פנחס


� עיין ברש"י בפרשה דידן


� תניא, לקוטי אמרים, פרק כח

